Il-Kunsill ta' Stabilizzazzjoni u ta' Assoċjazzjoni (Kunsill SA) bejn il-Bożnija-Ħerzegovina u l-Unjoni Ewropea (UE) kellu t-tielet laqgħa tiegħu fit-13 ta' Lulju 2018. Il-Kunsill SA laqa' l-perspettiva tal-UE tal-Bożnija-Ħerzegovina bħala pajjiż wieħed, magħqud u sovran. Huwa laqa' l-finalizzazzjoni tal-ewwel sett ta' tweġibiet tal-pajjiż għall-Kwestjonarju dwar il-Fehmiet imfassal mill-Kummissjoni dwar l-applikazzjoni tal-Bożnija-Ħerzegovina għas-sħubija fl-UE permezz tal-użu tal-mekkaniżmu ta' koordinazzjoni dwar kwistjonijiet relatati mal-UE. L-applikazzjoni tal-Bożnija-Ħerzegovina għas-sħubija fl-UE ta' Frar 2016 tirrappreżenta impenn strateġiku biex tavvanza lejn l-UE. Il-Kunsill SA laqa' l-adozzjoni ta' riformi orjentati lejn l-UE fil-Bożnija-Ħerzegovina bħal strateġiji għall-pajjiż kollu għall-ambjent u għall-iżvilupp rurali jew dazji tas-sisa, li jiggarantixxu l-manuvrar fiskali għal deċiżjonijiet oħra ta' investiment. Il-Kunsill SA inkoraġġixxa lill-Bożnija-Ħerzegovina biex b'mod urġenti tittraduċi l-impenn tagħha f'riżultati ta' riforma komprensivi fuq il-post. Il-Kunsill SA ħa nota tal-aħbar mill-Kummissjoni Elettorali Ċentrali tal-elezzjonijiet ġenerali skedati għat-7 ta' Ottubru 2018 u appella li jiffokaw fuq ħtiġijiet konkreti taċ-ċittadini tal-Bożnija-Ħerzegovina u l-futur tal-pajjiż, matul il-kampanja elettorali. F'dan il-kuntest, il-Kunsill SA inkoraġġixxa lill-mexxejja politiċi kollha u partijiet fil-Bożnija-Ħerzegovina biex jilħqu kompromess u jsibu soluzzjoni domestika biex tiġi indirizzata d-Deċiżjoni tal-Qorti Kostituzzjonali tal-Bożnija-Ħerzegovina rigward l-elezzjonijiet għall-Kamra Federali tal-Popli bil-għan li tiġi żgurata l-implimentazzjoni bla xkiel tar-riżultati tal-elezzjonijiet ta' Ottubru 2018. Il-Kunsill SA tenna l-ħtieġa li l-Bożnija-Ħerzegovina tadotta qafas strateġiku ġdid għall-pajjiż kollu għar-riforma tal-amministrazzjoni pubblika, kif ukoll strateġija għall-pajjiż kollu dwar il-ġestjoni tal-finanzi pubbliċi, fost l-oħrajn bħala prekondizzjoni għall-aċċess għall-appoġġ baġitarju tal-UE fi kwalunkwe settur. Il-Kunsill SA laqa' l-adozzjoni f'Novembru 2017 mill-Kunsill Ġudizzjarju u ta' Prosekuzzjoni Għoli (HJPC) ta' pjan ta' azzjoni dettaljat biex jiġu implimentati r-rakkomandazzjonijiet tal-Kummissjoni Ewropea dwar kwistjonijiet fi ħdan il-mandat tal-HJPC. Il-Kunsill SA nnota li l-korruzzjoni f'ħafna oqsma għadha ostaklu serju għall-iżvilupp soċjoekonomiku tal-pajjiż. Il-Kunsill SA issottolinja l-importanza li din il-kwistjoni tiġi indirizzata b'determinazzjoni u li jiżdiedu l-isforzi biex jiġi stabbilit rekord ta' kundanni definittivi, inkluż f'każijiet ta' kriminalità organizzata, b'enfasi partikolari fuq il-ħasil tal-flus. Il-Kunsill SA jinnota b'mod pożittiv l-adozzjoni ta' strateġija ġdida għall-ġlieda kontra l-kriminalità organizzata u l-implimentazzjoni tal-pjan ta' azzjoni dwar il-ġlieda kontra l-ħasil tal-flus u l-finanzjament tat-terroriżmu. F'dan il-kuntest, il-Kunsill SA jilqa' wkoll id-deċiżjoni tat-Task Force ta' Azzjoni Finanzjarja biex tneħħi lill-Bożnija-Ħerzegovina mill-monitoraġġ tagħha skont il-proċess ta' konformità kontinwu tagħha għall-ġlieda kontra l-ħasil tal-flus u l-finanzjament tat-terroriżmu (AML/CFT). Il-Kunsill SA stieden lill-awtoritajiet kompetenti biex jemendaw mingħajr aktar dewmien id-dispożizzjonijiet tal-kodiċi tal-proċedura kriminali dwar miżuri investigattivi speċjali tal-Bożnija-Ħerzegovina f'konformità mal-istandards internazzjonali. Il-Kunsill SA laqa' l-inizjattivi meħudin mill-Bożnija-Ħerzegovina biex jiġu indirizzati kwistjonijiet relatati mal-ġlieda kontra t-terroriżmu. Il-Kunsill SA jappella lill-awtoritajiet tal-pajjiż biex jieħdu aktar passi biex jipprevjenu u jiġġieldu kontra r-radikalizzazzjoni u l-finanzjament tat-terroriżmu. Fir-rigward ta' kwistjonijiet ta' migrazzjoni, il-Kunsill SA tenna l-importanza ta' kooperazzjoni msaħħa mal-UE u l-pajjiżi ġirien dwar kwistjonijiet ta' ġestjoni tal-fruntieri u biex tittejjeb il-kooperazzjoni bejn l-aġenziji tas-sigurtà rilevanti fil-Bożnija-Ħerzegovina. Il-Kunsill SA laqa' l-bidu ta' negozjati dwar Ftehim dwar l-Istatus mal-Aġenzija Ewropea għall-Gwardja tal-Fruntiera u tal-Kosta (EBCGA). Il-Kunsill SA laqa' wkoll l-għoti ta' finanzjament ta' emerġenza mill-Unjoni Ewropea u l-miżuri addizzjonali li qed jitħejjew. Fir-rigward tal-Politika Estera u ta' Sigurtà Komuni (PESK), il-Kunsill SA talab għal iżjed allinjament mad-dikjarazzjonijiet tal-UE u mad-deċiżjonijiet tal-Kunsill tal-UE. Il-Kunsill SA laqa' l-isforzi tal-Bożnija-Ħerzegovina biex tkun involuta b'mod attiv f'operazzjonijiet ta' mmaniġġar ta' kriżijiet tal-UE. Filwaqt li x-xiri reċenti ta' armi jibqa' ta' tħassib, il-Kunsill SA laqa' l-kooperazzjoni tal-aġenziji tal-infurzar tal-liġi kollha biex jipprovdu informazzjoni dwar il-pussess ta' armi u munizzjon lill-EUFOR. Il-Laqgħa kienet preseduta minn Dr. Denis ZVIZDIĆ, President tal-Kunsill tal-Ministri tal-Bożnija-Ħerzegovina, li kien akkumpanjat mill-Viċi President tal-Kunsill tal-Ministri u l-Ministru għall-Finanzi u t-Teżor is-Sur Vjekoslav BEVANDA u l-Ministru għall-Affarijiet Barranin is-Sur Igor CRNADAK. Id-Delegazzjoni tal-Unjoni Ewropea kienet immexxija mis-Sinjura Federica MOGHERINI, Rappreżentant Għoli tal-Unjoni għall-Affarijiet Barranin u l-Politika ta' Sigurtà, il-Viċi President tal-Kummissjoni Ewropea li kienet akkumpanjata mis-Sur Johannes HAHN, Kummissarju għall-Politika Ewropea tal-Viċinat u n-Negozjati għat-Tkabbir. Ara l-paġna tal-laqgħa